Vir Kersfees: Beter selfoonsein van MTN | Netwerk24
Deur Petrus Malherbe 13 Desember 2019 05:00
’n Simkaart wat MTN se netwerk gebruik. Foto: Getty Images
Luidens ’n verklaring Donderdag installeer MTN bykomende dekking langs die N1 tussen Kaapstad en die Zimbabwiese grens, die N3 tussen Johannesburg en Durban, die N12 tussen Johannesburg en George, die N2 tussen Kaapstad en Grahamstad, die N4 tussen Pretoria en Mosambiek en die N7 tussen Kaapstad en die Namibiese grens.
Die verbeteringe sal help dat selfoongebruikers “ononderbroke diens” ontvang terwyl hulle langs die roetes beweeg, sê MTN.
Benewens besige paaie bring MTN bykomende torings aan by ander gewilde toeristebestemmings veral langs die kus.
Duisende toeriste sak elke Desember op dorpe en stede langs die kus toe. Dit plaas druk op die bestaande selfoonnetwerk daar omdat daar skielik soveel meer mense is.
Gegrond op tendense uit vorige jare het MTN vanjaar besluit om bykomende kapasiteit in gewilde toeristebestemmings soos die Durbanse strandfront, Kampsbaai in Kaapstad, Jeffreysbaai in die Oos-Kaap en Ballito naby Durban te installeer.
Die diensverskaffer beplan om bykomende personeel op Kersdag, Oujaarsaand en Nuwejaarsdag op bystand te hê om sy netwerk te monitor.
Selfoongebruik skiet gewoonlik die hoogte in op daardie dae, sê MTN.
Die diensverskaffer het vroeër vandeesweek egter gewaarsku dat beurtkrag groter druk plaas op sy netwerk omdat die rugsteunbatterye in sy selfoontorings nie kans kry om behoorlik te herlaai nie.
Dié batterye benodig tot 18 uur om behoorlik te herlaai, maar weens beurtkrag word die herlaaiproses telkens onderbreek.
Dit takel die batterye se vermoë af om ure lank krag te voorsien terwyl beurtkrag ingestel word.
Eskom het aangedui hy hoop dat beurtkrag teen aanstaande week vir eers verby sal wees en dat die ligte beslis oor die Kerstyd sal brand.